SENT-ANTÓNI

 Sent Antòni qu'es un indret qu'es estat tot lana. Uei qu'an plantat pins pertot. D'auts còps qu'i avè uu' glisa ond i avè hòrt de bèra harda. Qu'i disèn le mèssa lo jorn de Sent Antòni.

 Au pè de 'quera glisa qu'i avè un aulom hòrt vielh, qu'èra plegat per lo maishant temps. Los pastors que montèvan sus aqueth aulom per véder on avèn lo bestiar... Que disèn les veas de 'queth aulom qu'avèn vertut. Quòn un maridat de nau vinè blasit, los òmis que'u disèn, en se trufants :

 « Pòts anar darrigar uu' vea a l'aulom de Sent Antòni. Que t'i èi dishat le marra !.. »

 Qu'i a longtemps de 'quò... Adara n'i a pas mèi ni glisa ni aulom. Le glisa qu'èra tombada a tròç. Quòn acabèren de le des·har, qu'es Mossur Dupouy, de Lua, que crompèt lo materiau per har bastir le maison deu Mòine, a Hidèu. E l'aulom, lo defunt Creishada, d'Escorce, que'u crompèt per har 'sclòps.

\* \* \*

 Los vielhs que disèn i avè avut hòrt de maisons a Sent Antòni, desempús le glisa dinc a Tindan : que veden enqüèra cròts pertot, tiçà tilà... Aquith' trocs de cassis e aquith' pradiàs dont i a enqüèra entermei Sent Antòni e l'arriu, aquó qu'èran maisons : qu'i hadèn a Pireta e a Le Bassa...

 Un còp, a Sabres, qu'i avè 'n aulhèr volè har bluha. Mès lo huc ne volè pas préner ; comencèva de burlar un chic, e s'estupèva totjamèi. Le maliça que gahè l'òmi, se met a cridar :

 — Que vorrí lo Diable se't portèssi dinc a le còsta de le mar!

 Suu còp, lo huc que s'avitèt e que se metot a galopar, n'i avot pas moièn de l'arrestar. Que burlèt tot dinc a Mamisan, lana, pins e maisons. Quòn arribèt a le glisa de Sent Antòni, qu'i avèn pausat lo Senht Sacrement : lo huc que s'estanquèt davant. Tot qu'estot burlat a l'entorn, mès pas le glisa.

 Enter lo Veirièr e Sent Antòni, après, que sagèren de plantar pins ; mès que se burlèvan a mesura que'us plantèvan, percé aquò qu'èra estat panat a le glisa de Sent Antòni. Lo curè que calot fenir per i anar har lo torn dab l'ostansoare. E se burlèt pas mèi.

 Le clòcha i èra pas mèi qu'avè pausa, e totun que l'entinèn enqüèra sonar per les gran' hèstas.

\* \* \*

 A Sent Antòni qu'i avè argent tapoat. Un còp, i avè un aulhèr de Simon de Lagofun que guardèva su'n pradèu, a mijorn de le glisa, tirants a l'arribèira. Que s'amusèva a horguichar uu' tapoèira (los aulhèrs qu'avèn lo temps !) : vit lusir quauquarré. Hit espelir tot un ajòs de pèças de trenta sòus hòrt anciènas ; qu'èran hens uu' bonha. Les portèt a son mèste, que les-i hit sanjar a Bordèu. Aquò qu'avè hèit un gran hòhò en lo país.